text: Stoleleg for socialdemokaterne 
  16 september 2011 kl. 03.40
  Socialdemokraterne i Sydjyllands storkreds kan besætte fem stole i Folketinget. De tre er formentlig besat. Hvad med de sidste to?
  Det lunkne valgresultat for socialdemokraterne betyder, at partiet opretholder de fem mandater fra Sydjyllands storkreds. Efter al sandsynlighed bliver Benny Engelbrecht og Karen Klint genvalgt. Desuden vil Helle Thorning-Schmidts stabschef Bjarne Corydon, der fik et halvskidt resultat i Esbjerg, sætte sig på en af stolene
   
  
  Klar i kulissen 
  De to sidste stole er der rift om. En række socialdemokrater venter med længsel efter at få de endelige valgtal og de personlige stemmer talt op. Således står tidligere DSU-formand Jacob Bjerregaard klar i kulissen sammen med Troels Ravn, Christian Rabjerg Madsen og Kim Qvist.
  Anne Sina og Christina Dam Kristensen, datter af Henrik Dam Kristensen, spås også en chance for at tage en af stolene.
  
  Wammen klar 
  I Østjyllands Storkreds mister Socialdemokratiet et enkelt mandat i forhold til de nuværende seks. De tre første er temmelig sikre. De vil efter al sandsynlighed gå til eksborgmester i Aarhus Nicolai Wammen, Henrik Dam Kristensen og Kirsten Brosbøl.
  